Source: https://beta.e-justice.europa.eu/380/MT/succession?SPAIN&action=printMS&init=true&member=1
Timestamp: 2020-01-29 18:13:54+00:00
Document Index: 317078

Matched Legal Cases: ['Qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'Qorti ']

Il-kompetenza biex tiġi ttrattata talba ta' dikjarazzjoni ta' eżekutorjetà hija tal-Qorti tal-Ewwel Istanza (Juzgado de Primera Instancia) fil-post tad-domiċilju tal-parti suġġetta għat-talba għal rikonoxximent jew għal eżekuzzjoni jew fil-post tal-eżekuzzjoni fejn is-sentenza għandha tħalli l-effetti tagħha.
Ir-Regola 2 tas-Sitta u Għoxrin Dispożizzjoni Finali tal-Liġi 1/2000 dwar il-proċedura ċivili (Ley de Enjuiciamiento Civil), skont ir-redazzjoni mogħtija fit-Tieni Dispożizzjoni Finali tal-Liġi 29/2015 dwar il-kooperazzjoni ġuridika internazzjonali (Ley de Cooperación Jurídica Internacional) f'materji ċivili.
Id-Deċiżjonijiet jistgħu jiġu appellati. Il-kompetenza biex jiġu ttrattati l-appelli hija tal-Qorti Provinċjali (Audiencia Provincial).
Ir-Regola 5 tas-Sitta u Għoxrin Dispożizzjoni Finali tal-Liġi 1/2000 dwar il-proċedura ċivili, skont ir-redazzjoni mogħtija fit-Tieni Dispożizzjoni Finali tal-Liġi 29/2015 dwar il-kooperazzjoni ġuridika internazzjonali f'materji ċivili.
Il-proċeduri biex jiġu kkontestati deċiżjonijiet mogħtija fl-appell skont din il-Liġi huma: appell straordinarju minħabba ksur tal-proċedura (recurso extraordinario por infracción procesal) u appell fil-kassazzjoni (recurso de casación).
Iċ-ċertifikat jinħareġ mill-qorti kompetenti jew minn nutar f'kull każ.
a) Ċertifikat Ewropew tas-Suċċessjoni mibgħut minn qorti jiġi adottat minn b'mod separat permezz ta' digriet (mediante providencia) fil-forma prevista mill-Artikolu 67 tar-Regolament (UE) Nru 650/2012, wara talba għal ċertifikat ippreżentata bl-użu tal-formola msemmija fl-Artikolu 65(2) ta’ dan ir-Regolament.
Il-qorti li tittratta jew li tkun qed tittratta s-suċċessjoni jkollha l-kompetenza tittratta l-ħruġ ta' Ċertifikat Ewropew tas-Suċċessjoni. Kopja taċ-ċertifikat maħruġ tingħata lil min ikun għamel it-talba.
b) Wara talba, in-nutar kompetenti li jiddikjara parti mis-suċċessjoni jew is-suċċessjoni kollha, jew ir-rappreżentant legali jew sostitut tiegħu, jekk applikabbli, ikun responsabbli għall-ħruġ taċ-ċertifikat skont l-Artikolu 62 tar-Regolament (UE) Nru 650/2012, bl-użu tal-formola msemmija fl-Artikolu 67 ta’ dan ir-Regolament.
Ir-Regoli 11 u 14 tas-Sitta u Għoxrin Dispożizzjoni Finali tal-Liġi 1/2000 dwar il-proċedura ċivili, skont ir-redazzjoni mogħtija fit-Tieni Dispożizzjoni Finali tal-Liġi 29/2015 dwar il-kooperazzjoni ġuridika internazzjonali f'materji ċivili.
a) Il-proċedura għall-modifikazzjoni, l-annullament jew iċ-ċaħda ta' ħruġ ta’ Ċertifikat Ewropew tas-Suċċessjoni li jrid jinħareġ mill-qorti jkun fil-forma ta' deċiżjoni separata permezz ta' digriet (mediante auto), li jista' jiġi kkontestat permezz ta' rikors għal rieżami (recurso de reposición) mill-istess qorti (en única instancia).
b) Jekk nutar jirrifjuta li jirrettifika, jimmodifika, jannulla jew joħroġ Ċertifikat Ewropew tas-Suċċessjoni, jista' jintalab rieżami mill-Qorti tal-Ewwel Istanza tal-post uffiċjali ta’ residenza tan-nutar, li jinstema' fi proċediment sommarju orali (trámites del juicio verbal).
Ir-Regoli 12, 13, 15 u 16 tas-Sitta u Għoxrin Dispożizzjoni Finali tal-Liġi 1/2000 dwar il-proċedura ċivili, skont ir-redazzjoni mogħtija fit-Tieni Dispożizzjoni Finali tal-Liġi 29/2015 dwar il-kooperazzjoni ġuridika internazzjonali f'materji ċivili.
In-nutara għad-dikjarazzjonijiet ta' werrieta ab intestato, kif ukoll il-preżentazzjoni lil imħallef, il-verifika, il-ftuħ u n-notarizzazzjoni ta' testmenti ssiġillati, olografiċi u orali, u t-tfassil ta' inventarju tal-beni tas-suċċessjoni.
L-Artikoli 55 u 56; 57 sa 65, 67 u 68 tal-Liġi dwar in-Nutara (Ley del Notariado), kif skont ir-redazzjoni mogħtija fil-Ħdax-il Dispożizzjoni Finali tal-Liġi 15/2015 tat-2 ta’ Lulju 2015 dwar il-ġuriżdizzjoni volontarja (Ley de la Jurisdicción Voluntaria).